**ΤΟΥ ΓΙΟΦΥΡΙΟΥ ΤΗΣ ΑΡΤΑΣ – ΔΗΜΟΤΙΚΟ ΤΡΑΓΟΥΔΙ**

ΣΧΕΔΙΑΓΡΑΜΜΑ

Το δημοτικό τραγούδι **«Του γιοφυριού της Άρτας**» ανήκει στο είδος των δημοτικών τραγουδιών που ονομάζονται **παραλογές**.

**ΘΕΜΑ**: Η θυσία της αγαπημένης γυναίκας του πρωτομάστορα, για να θεμελιωθεί το γεφύρι της Άρτας.

**ΘΕΜΑΤΙΚΑ ΚΕΝΤΡΑ:** Οι θυσίες που απαιτούνται για τα μεγάλα έργα

Η θυσία της ατομικής ευτυχίας για το συλλογικό καλό

Το συναίσθημα ευθύνης του πρωτομάστορα

Η δύναμη της κατάρας

Η αδελφική αγάπη

**ΕΝΟΤΗΤΕΣ**:

**1η ΕΝΟΤΗΤΑ: στ.1-6**: Η αποτυχία του χτισίματος του γεφυριού και ο θρήνος μαστόρων και μαθητών

**2η ΕΝΟΤΗΤΑ: στ.7-13**: Πουλί με ανθρώπινη φωνή παρουσιάζει ως λύση τη θυσία της γυναίκας του πρωτομάστορα

**3η ΕΝΟΤΗΤΑ**: στ.14-20: Η πρόσκληση της γυναίκας του πρωτομάστορα  **ή**

Η μεταφορά του μηνύματος

**4η ΕΝΟΤΗΤΑ**: στ.21-32: Η άφιξη της γυναίκας του πρωτομάστορα και η εξαπάτησή της με το τέχνασμα του δαχτυλιδιού

**5η ΕΝΟΤΗΤΑ**: στ.33-40: Το στοίχειωμα

**6η ΕΝΟΤΗΤΑ**: στ.41-46: Η αλλαγή της κατάρας και το στέριωμα του γεφυριού

**ΠΕΡΙΛΗΨΗ:**

Η θεμελίωση του γεφυριού της Άρτας φαίνεται αδύνατη, παρά τις προσπάθειες ενός πλήθους μαστόρων και του πρωτομάστορα. Ο χρησμός που δίνεται από το γνώριμο πουλί-αγγελιαφόρο των δημοτικών τραγουδιών φέρνει θλίψη στον πρωτομάστορα, αφού του ζητά να θυσιάσει την αγαπημένη του γυναίκα, για να στεριώσει το γεφύρι. Παρά τον πόνο του υπακούει στην εσωτερική φωνή του καθήκοντος, που υπαγορεύει την ολοκλήρωση της αποστολής του. Παραγγέλνει στη γυναίκα του να έρθει όσο πιο αργά μπορεί – πράγμα που υποδεικνύει και τη δραματική πάλη που γίνεται μέσα στην ψυχή του–, αλλά το πουλί διαστρέφει τα λόγια του και η γυναίκα έρχεται όσο πιο γρήγορα μπορεί κοντά στον αγαπημένο της. Στο γεφύρι, με ένα τέχνασμα σημαδιακό – το δακτυλίδι του πρωτομάστορα που υποτίθεται ότι έπεσε στα θεμέλια– την κάνουν να κατέβει με τη θέλησή της. Η γυναίκα, όταν αντιλαμβάνεται ότι πρόκειται να εντοιχιστεί, θρηνεί για την άδικη μοίρα της και καταριέται το γεφύρι. Όταν όμως της θυμίζουν ότι μπορεί να περάσει από εκεί ο αδερφός της, παίρνει πίσω την κατάρα της και την μετατρέπει σε ευχή, δηλώνοντας τη δύναμη της αδερφικής αγάπης.

**Η δυσκολία θεμελίωσης του γεφυριού**

Η θεμελίωση του γεφυριού της Άρτας φαίνεται αδύνατη, παρά τις προσπάθειες ενός πλήθους μαστόρων και του πρωτομάστορα. Το γεφύρι χτίζεται κάθε μέρα και γκρεμίζεται κάθε βράδυ, επειδή το βράδυ δρουν μαγικές δυνάμεις. Ο πρωτομάστορας και οι εργάτες  βλέπουν τους κόπους τους να πηγαίνουν χαμένοι και βρίσκονται σε απόγνωση.

**Ο ρόλος του πουλιού**

Το πουλί διαδραματίζει καθοριστικό ρόλο καθώς:

* **ανακοινώνει τη λύση** του προβλήματος στους εργάτες και στον πρωτομάστορα.
* **δημιουργεί μια δραματική κατάσταση στη ζωή του πρωτομάστορα** και του θέτει το εξής **δίλημμα**: α). Να υπακούσει στο καθήκον που έχει ως πρωτομάστορας ή

β). Να υπακούσει στο συναίσθημα βάζοντας πάνω απ’ όλα τη σύζυγο του, αλλά παραβλέποντας το χρέος του και το κοινό καλό.

* **μεταφέρει το μήνυμα στη σύζυγο του πρωτομάστορα**.
* αναλαμβάνει την **πρωτοβουλία** **ν' αλλάξει το μήνυμα** **επιταχύνοντας** έτσι την **εξέλιξη** της **υπόθεσης**.

Τα πουλιά εμφανίζονται πολύ συχνά στα δημοτικά τραγούδια με ανθρώπινες ιδιότητες  και ο ρόλος τους είναι καθοριστικός.

**Δραματική σύγκρουση στην ψυχή των ηρώων**

**Το δίλημμα του πρωτομάστορα**

Ο πρωτομάστορας αποτελεί μια **τραγική φυσιογνωμία**, καθώς βρίσκεται μπροστά σε μια **τρομερή ψυχολογική σύγκρουση** ύστερα από το μήνυμα που μετέφερε το πουλί. Πρέπει ν’ αποφασίσει τι θα κάνει: να θυσιάσει τη ζωή της γυναίκας του ή την κατασκευή του γεφυριού για την οποία είναι υπεύθυνος. Η οδύνη του πρωτομάστορα είναι απερίγραπτη. Τι θα βαρύνει περισσότερο στην απόφαση του; Η προσωπική του ευτυχία ή το καλό του συνόλου; Το θέλω ή το πρέπει;  Τελικά ο πρωτομάστορας ιεραρχεί το καθήκον του και την ευθύνη που έχει απέναντι στο κοινωνικό σύνολο, υποτάσσεται στη μοίρα του και αποφασίζει να θυσιάσει τη γυναίκα του. Η απόφαση του όμως αυτή δεν τον ανακουφίζει, αντίθετα του δημιουργεί ανείπωτη θλίψη.

Η δραματικότητα κορυφώνεται όταν έρχεται η γυναίκα του στο γεφύρι. Η καρδιά του πρωτομάστορα ραγίζει αλλά δεν μπορεί πια να κάνει πίσω. Όταν φτάσει η τραγική στιγμή της θυσίας, ο πρωτομάστορας κάνει την πιο εντυπωσιακή, αποφασιστική και ταυτόχρονα πιο σκληρή κίνηση. **Είναι αυτός που  ρίχνει το μεγαλύτερο λίθο**, ολοκληρώνοντας έτσι με τρόπο τραγικό και έντονα συγκινησιακό  την πράξη της θυσίας. Είναι αυτός που πρέπει να πραγματοποιήσει τις εντολές της μοίρας και αυτός που πρέπει να φέρει την κύρια ευθύνη για την πράξη της θυσίας.

**Η δραματική σύγκρουση στην ψυχή της γυναίκας του πρωτομάστορα**

* Στην αρχή είναι ξένοιαστη, χαρούμενη και ανυποψίαστη για το τι θα συμβεί.
* Χαιρετά χαρούμενα τους εργάτες, βλέπει τον άνδρα της να είναι στενοχωρημένος και ρωτά τι του συμβαίνει.
* Αισθάνεται μεγάλη αγάπη για τον άντρα της και είναι πρόθυμη να τον βοηθήσει, όπως μπορεί.
* Είναι καλοπροαίρετη και γεμάτη τρυφερότητα για το σύζυγο της.
* Δέχεται πρόθυμα να κατεβεί στην καμάρα για να βρει το δαχτυλίδι.
* Προαισθάνεται ότι κάτι δεν πάει καλά και ζητά από τους εργάτες να την τραβήξουν πάνω.
* Η γυναίκα  συνειδητοποιεί την απάτη του πρωτομάστορα και την πρόθεση του να τη θυσιάσει για να στεριώσει το γεφύρι
* Νιώθει θυμό και οργή και εξεγείρεται, όχι τόσο απέναντι στον πρωτομάστορα που την εξαπάτησε, όσο στην τραγική της μοίρα.
* Νιώθει  λύπη, πίκρα, πόνο, θυμό, απογοήτευση, νιώθει ότι προδόθηκε.
* Ο πόνος και η οργή της την κάνουν να ξεσπάσει σε κατάρες. Η κατάρα θα μπορούσε να ανακληθεί μόνο από την ίδια.
* Η γυναίκα αλλάζει την κατάρα μόνο στην υπόμνηση του αδερφού της.

**ΓΛΩΣΣΑ**: Δημοτική. Κατανοητή με ελάχιστους ιδιωματισμούς (δηλαδή ιδιόμορφες και σπάνιες λέξεις), π.χ. πάρωρα, γιόμα, τ’ αποταχύ.

**ΥΦΟΣ**: Είναι απλό, λιτό.  Γίνεται ζωηρό και δραματικό με τη χρήση των εικόνων,  του δραματικού ενεστώτα και του διαλόγου. Επίσης, το κάνουν γοργό (γρήγορο) τα ασύνδετα  σχήματα.

**ΜΕΤΡΟ: Ιαμβικός δεκαπεντασύλλαβος χωρίς ομοικαταληξία**

**ΕΚΦΡΑΣΤΙΚΑ ΜΕΣΑ – ΣΧΗΜΑΤΑ ΛΟΓΟΥ**

1. Εικόνες ζωντανές και παραστατικές
2. Υπερβολή: στίχοι 1 και 14
3. Προσωποποίηση: στίχοι 7,8,9
4. Μεταφορά: στίχος 22, 28
5. Επαναλήψεις: στίχοι 16-17, 19-20, 28-29
6. Ασύνδετα σχήματα: στίχοι 11-12, 19-20
7. Νόμος των τριών: στίχοι 7-9, 33-34, 37-38
8. Χρήση του αριθμού 3 και των πολλαπλασίων του:  45 μάστοροι και 60 μαθητάδες.
9. Τραγική ειρωνεία: στίχοι 24-25

**ΑΦΗΓΗΜΑΤΙΚΟΙ ΤΡΟΠΟΙ**

Αφήγηση, διάλογος, εσωτερικός μονόλογος (ο μονόλογος της γυναίκας του πρωτομάστορα)

**ΕΙΔΟΣ ΑΦΗΓΗΤΗ**

Είναι **τριτοπρόσωπος** (δηλαδή αφηγείται σε γ’ ενικό πρόσωπο), **εξωδιηγητικός - ετεροδιηγητικός** (δηλαδή δεν συμμετέχει στην ιστορία που αφηγείται), **παντογνώστης** αφηγητής (δηλαδή γνωρίζει τα πάντα, ακόμη και τα συναισθήματα των ηρώων του).